**Kursus i kliniske aspekter, diagnostik og behandling af infektionssygdomme *(4 dage).***

Kurset i kliniske aspekter, diagnostik og behandling af infektionssygdomme er et overvejende teoretisk kursus bestående af forelæsninger og diskussionstimer. Kurset gennemgår en række kliniske entiteter, således, at kursisterne bliver i stand til at foreslå kliniske kolleger supplerende diagnostisk udredning, samt rådgive om valg af antimikrobiel behandling og andre behandlingsstrategier. Kurset gennemgår også forhold, der påvirker valg af antimikrobiel behandling, herunder f.eks. særlige patientgrupper, lokale resistensforhold, resistensudvikling og toxicitet. Dette sætter kursisterne i stand til rationelt at begrunde valg af antimikrobielle lægemidler ved behandling af individuelle patienter og i generelle instrukser for profylaktisk og terapeutisk anvendelse af antimikrobielle midler.

Efter kursus forventes kursisterne at kunne:

* rådgive om diagnostik og antimikrobiel behandling af en række forskellige sygdomsentiteter (fx infektiøs endocarditis, fremmedlegemeinfektioner, gastroenteritis, seksuelt overførte infektioner, svampeinfektioner)
* rådgive om diagnostik og antimikrobiel behandling ved særlige patientgrupper (fx immunsupprimerede, gravide, og ved penicillin-allergi)
* rådgive om antimikrobiel behandling ved infektion med multiresistente bakterier, herunder CPO og VRE
* instituere behandling ud fra ætiologi og det specifikke sygdomsbilllede under hensyntagen til eksposition, oprindelse, fokus og komorbiditet
* foreslå antimikrobiel behandling på grundlag af foreliggende oplysninger om mulig ætiologi og resistensforhold samt ud fra farmakokinetiske og farmakodynamiske hensyn (rationel farmakoterapi), toxicitet og terapeutisk effekt
* vurdere risiko for resistensudvikling og på den baggrund optimere valget af antimikrobiel behandling og behandlingslængde
* foreslå og begrunde valg af empirisk behandling i relation til resistensforhold gældende i Danmark
* redegøre for faktorer af betydning for optræden af sygehusinfektioner, herunder forbrug af antimikrobiel behandling
* vejlede om hyppige årsager til svigt af antimikrobiel behandling
* understøtte og inspirere kliniske kolleger til rationel farmakoterapi og infektionsudredning
* medvirke ved formidling af information om infektioner, mikrobiologiske risici og forbrug af antimikrobielle kemoterapeutika til samarbejdspartnere
* rådgive om profylaktisk brug af antimikrobiel behandling i forbindelse med diagnostiske og behandlingsmæssige indgreb herunder peroperativ profylakse
* yde rådgivning til beslutningstagere om infektionsprofylakse og brug af antibiotisk behandling.